ประกาศกรมการจัดหางาน เรื่อง การขอรับใบสำคัญคู่ค้า (ฉบับที่ 5) (ฉบับ Update ล่าสุด)

ประกาศกรมการจัดหางาน

ประกาศกรมการจัดหางาน
เรื่อง
การขอรับใบสำคัญคู่ค้า (ฉบับที่ ๕)[๑]

ตามประกาศกรมการจัดหางาน เรื่อง การขอรับใบสำคัญคู่ค้า
(ฉบับที่ ๔) ลงวันที่ ๑๖ มีนาคม ๒๕๔๑
กำหนดให้ผู้รับอนุญาตจัดหางานเพื่อไปทำงานในต่างประเทศที่ประสงค์จะจัดส่งคนหางานไปทำงานไต้หวัน
โดยผ่านผู้รับอนุญาตจัดหางานไต้หวันจะต้องมีใบสำคัญคู่ค้ากับผู้รับอนุญาตจัดหางานไต้หวัน
เพื่อเป็นหลักฐานประกอบคำขออนุญาตนั้น เพื่อเป็นการคุ้มครองสิทธิประโยชน์ของคนหางานและลดการแข่งขันกันซื้อตำแหน่งงานจากผู้รับอนุญาตจัดหางานไต้หวัน
อันเป็นสาเหตุที่ทำให้คนหางานต้องเสียค่าใช้จ่ายในการเดินทางไปทำงานในไต้หวันสูงเกินความเป็นจริง

อาศัยอำนาจตามความในมาตรา ๓๒
แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ ประกอบกับมาตรา ๓๖ (๑)
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ. ๒๕๓๗
อธิบดีกรมการจัดหางานจึงออกประกาศไว้ ดังต่อไปนี้

ข้อ ๑ 
ผู้รับอนุญาตจัดหางานไต้หวันที่ประสงค์จะรับคนหางานไทยไปทำงานกับนายจ้างในไต้หวัน
จะต้องเป็นคู่ค้าและจดทะเบียนต่ออธิบดีกรมการจัดหางาน ณ กรมการจัดหางานหรือสำนักงานแรงงาน
ณ กรุงมะนิลา (ส่วนที่ ๒) หรือสำนักงานแรงงาน ณ กรุงมะนิลา (ส่วนที่ ๒)
สาขาเมืองเกาสง โดยยื่นคำขอพร้อมหลักฐานที่ผ่านการตรวจรับรองจากสำนักงานแรงงานดังกล่าว
ตามแบบคำขอท้ายประกาศนี้ ภายใน ๔๕ วัน นับแต่วันที่มีประกาศฉบับนี้

ข้อ ๒ 
ผู้รับอนุญาตจัดหางานไต้หวันที่ประสงค์จะยื่นคำขอจดทะเบียนตามข้อ ๑
จะต้องมีคุณสมบัติ และไม่มีลักษณะต้องห้ามดังต่อไปนี้
(๑) ให้ความร่วมมือในการดำเนินการแก้ไขปัญหาของคนหางาน
(๒) เป็นผู้มีความประพฤติและศีลธรรมอันดี
(๓)
มีการจัดการและบุคลากรในการปฏิบัติหน้าที่เพียงพอที่จะให้การคุ้มครองดูแลคนหางาน

ข้อ ๓ 
เมื่ออธิบดีกรมการจัดหางานได้รับคำขอตามข้อ ๑ แล้ว จะตรวจสอบหลักฐานและคุณสมบัติต่างๆ
ตามที่กำหนดในข้อ ๒ และพิจารณาอนุญาตหรือไม่อนุญาตให้จดทะเบียนโดยจัดทำเป็นประกาศบัญชีรายชื่อผู้รับอนุญาตจัดหางานไต้หวันที่ได้รับอนุญาตให้จดทะเบียนตามข้อ
๑ โดยให้มีอายุการอนุญาต ๑ ปี นับแต่วันที่มีประกาศ
กรณีผู้รับอนุญาตจัดหางานของไต้หวัน
ประสงค์จะขออายุการจดทะเบียนให้ยื่นคำขอก่อนสิ้นอายุการอนุญาตเป็นระยะเวลาไม่น้อยกว่า
๓๐ วัน และเมื่อยื่นคำขอดังกล่าวแล้วให้ประกอบกิจการต่อไปได้จนกว่าจะมีประกาศเป็นอย่างอื่น
การเปิดรับคำขอจดทะเบียนตามข้อ ๑ ในคราวต่อไป
ให้อธิบดีเป็นผู้กำหนดและประกาศให้ทราบทั่วกัน

ในกรณีจำเป็นหรือเร่งด่วน
หรือเพื่อประโยชน์ในการดำเนินธุรกิจจัดหางาน
หรือเพื่อเป็นการส่งเสริมแรงงานไทยไปทำงานที่ไต้หวัน
ให้ผู้รับอนุญาตจัดหางานไต้หวันยื่นคำขอจดทะเบียนพร้อมหลักฐานต่อกรมการจัดหางานได้โดยตรง
เมื่ออธิบดีกรมการจัดหางานพิจารณาเห็นว่า เป็นกรณีจำเป็นหรือเร่งด่วน
หรือเพื่อประโยชน์ในการดำเนินธุรกิจจัดหางาน
หรือเพื่อส่งเสริมแรงงานไทยไปทำงานที่ไต้หวันให้รับคำขอจดทะเบียนและมิให้ในนำข้อ ๓
วรรคสามมาบังคับใช้[๒]

ข้อ ๔  ผู้รับอนุญาตจัดหางานไต้หวันที่ได้รับอนุญาตให้จดทะเบียนตามข้อ
๑ และรับคนหางานไทยไปทำงานกับนายจ้างในไต้หวันแล้ว มีหน้าที่ดังต่อไปนี้
(๑)
จัดให้คนหางานได้รับการปฏิบัติจากนายจ้างตามสัญญาจ้างที่สำนักงานแรงงายไทยในไต้หวันรับรองในเรื่องเกี่ยวกับค่าจ้าง
สภาพการทำงาน หรือสวัสดิการต่างๆ ที่คนหางานจะพึงได้รับตามกฎหมายและสัญญาจ้าง
(๒) จัดการให้มีการคืนเงินภาษีเงินได้ ค่าใช้จ่าย
หรือค่าธรรมเนียมอื่นใดที่เรียกเก็บเกินกว่าที่จะต้องจ่ายจริง หากมี
(๓)
จัดการให้นายจ้างที่หักเงินค่าจ้างเป็นเงินสะสมต้องได้รับความยินยอมจากคนหางานเป็นลายลักษณ์อักษร
และนำฝากเข้าบัญชีเงินฝากธนาคารในนามของคนหางาน ซึ่งคนหางานสามารถตรวจสอบยอดเงินได้
(๔) ดูแลและแก้ไขปัญหาให้แก่คนหางาน
ตลอดจนประสานงานกับสำนักงานแรงงานไทยในไต้หวันอย่างใกล้ชิด

ข้อ ๕ 
ผู้รับอนุญาตจัดหางานไต้หวันที่ได้รับอนุญาตให้จดทะเบียนตามข้อ ๑ มีสิทธิเรียกร้องรับค่าบริการและค่าใช้จ่ายในการจัดหางานจากผู้รับอนุญาตจัดหางานไทยได้ไม่เกิน๓๐,๐๐๐
เหรียญไต้หวันต่อคนหางานหนึ่งคน

ข้อ ๖ 
ผู้รับอนุญาตจัดหางานไต้หวันที่ได้รับอนุญาตให้จดทะเบียนตามข้อ ๑ อาจถูกเพิกถอนการจดทะเบียนด้วยเหตุดังต่อไปนี้
(๑) ขาดคุณสมบัติหรือมีลักษณะต้องห้ามตามข้อ ๒
(๒) ไม่ปฏิบัติหน้าที่ตามที่กำหนดไว้ในข้อ ๔
(๓) กระทำการฝ่าฝืนตามที่กำหนดไว้ในข้อ ๕

ข้อ ๗ 
สำหรับผู้รับอนุญาตจัดหางานไทยที่เป็นคู่ค้ากับผู้รับอนุญาตจัดหางานไต้หวันอยู่ก่อนประกาศฉบับนี้ใช้บังคับ
ให้ความเป็นคู่ค้าดังกล่าวยังคงอยู่ต่อไปจนกว่าอธิบดีจะได้ประกาศบัญชีรายชื่อผู้รับอนุญาตจัดหางานไต้หวันตามข้อ
๓ และไม่มีรายชื่อผู้รับอนุญาตจัดหางานไต้หวันดังกล่าวรวมอยู่ด้วย

ข้อ ๘ 
กรณีที่มีปัญหาเกี่ยวกับการปฏิบัติตามประกาศฉบับนี้ ให้อธิบดีกรมการจัดหางานเป็นผู้ชี้ขาด
และให้คำวินิจฉัยชี้ขาดนั้นเป็นที่สุด

ประกาศ ณ วันที่ ๒๖ กุมภาพันธ์ พ.ศ. ๒๕๔๒
สมชาย  วัฒนา
อธิบดีกรมการจัดหางาน

[เอกสารแนบท้าย]

๑. 
คำขอจดทะเบียนเป็นผู้รับอนุญาตจัดหางาน

(ดูข้อมูลจากภาพกฎหมาย)

ประกาศกรมการจัดหางาน
เรื่อง  การขอรับใบสำคัญคู่ค้า
(ฉบับที่ ๘)[๓]

วิภา/ผู้จัดทำ
๑๔ มีนาคม ๒๕๕๕

[๑] ราชกิจจานุเบกษา
เล่ม ๑๑๖/ตอนที่ ๔๔ ง/หน้า ๒๕/๓ มิถุนายน ๒๕๔๒

[๒] วรรคสี่ของข้อ ๓
เพิ่มโดยประกาศกรมการจัดหางานเรื่อง การขอรับใบสำคัญคู่ค้า (ฉบับที่ ๘)

[๓] ราชกิจจานุเบกษา
เล่ม ๑๑๘/ตอนพิเศษ ๘๐ ง/หน้า ๖/๑๗ สิงหาคม ๒๕๔๔